Helle Sjelle (KF), 2004-12-07:
I Det Konservative Folkeparti mener vi det meget alvorligt, når vi siger, at mange flere skal lære meget mere.
Vi har en vision om, at uddannelsesniveauet i Danmark skal være i absolut international topklasse.
Det er noget, vi står fast på og prioriterer højt.
Der er ingen tvivl om, at uddannelse er vejen til fortsat vækst og velfærd i Danmark, og et højt uddannelsesniveau er det, der skal til for at sikre, at vi fortsat er konkurrencedygtige i forhold til andre lande.
Vi skal have et uddannelsessystem, der er blandt de bedste i verden, og det vel at mærke på alle niveauer fra man starter, til man slutter.
Vi har en vision om et skolesystem, der styrker den enkelte elev under hensyntagen til vedkommendes evner og interesser, og som formår at sætte ind, hvor det behøves.
Vi ønsker et uddannelsessystem, hvor fagligheden er i højsædet, ikke kun når det gælder folkeskolen, men også når det gælder det videre uddannelsesforløb.
Det er et område, hvor vi under ingen omstændigheder vil gå på kompromis.
Derfor kan vi med stolthed se tilbage på en række reformer, regeringen har gennemført de seneste år.
Vi kan glæde os over reformer af folkeskolen, gymnasiesystemet og universitetsuddannelserne, som vil betyde en styrkelse af uddannelsessystemet på længere sigt.
Men i Det Konservative Folkeparti vil vi meget mere.
Vi ønsker endnu mere faglighed og endnu mere fokus på den enkelte elevs fremskridt og hindringer.
Kort sagt, vi ønsker, at mange flere skal lære meget mere.
Derfor kom det som en skuffelse, det er ikke nogen hemmelighed, da PISA i går offentliggjorde resultaterne af en ny måling af folkeskoleelevers faglige resultater.
Det resultat var nedslående, og det bekræfter os i, at der er lang vej endnu, før vi har nået det undervisningsniveau, vi Konservative ønsker.
I et land, hvor vi har et af verdens dyreste skolesystemer, kan vi ikke acceptere, at vi på flere områder ligger langt under OECD’s gennemsnit.
Det styrker os i vores overbevisning om, at der skal gøres en ekstra indsats i årene fremover.
For at styrke den enkelte elev og sikre, at vedkommende får en kompetencegivende uddannelse, er det vigtigt at sætte ind allerede i grundskolen.
I Det Konservative Folkeparti er vi derfor meget positive over for den evalueringskultur, regeringen har lagt op til.
Vi er enige i, at det er gennem løbende evalueringer og test, at man bliver opmærksom på den enkelte elevs svagheder, og kun ved at blive opmærksom på de svagheder kan der rettes op på dem.
Vi skal således ikke blot teste for at teste, men teste med henblik på at kunne tilgodese den enkelte elevs behov.
Vi ønsker derfor en øget indsats på evalueringsområdet, så ingen i skolesystemet bliver overset, og så den enkeltes behov i højere grad kan imødekommes.
På den måde kan vi være med til at sikre, at alle elever, der forlader folkeskolen, har de kvalifikationer, der kræves.
Hvis folkeskolen svigter, har det naturligvis store konsekvenser for den enkelte elevs videre vej gennem uddannelsessystemet.
Vi ønsker, at mange flere skal sikres en videregående uddannelse.
På nuværende tidspunkt får cirka en ud af tre en videregående uddannelse.
Det mener vi er for få.
Vi har en vision om, at det tal om 10 år er hævet til to ud af tre.
Samtidig står en femtedel af de 30-årige danskere i dag uden en kompetencegivende uddannelse.
Det tal mener vi bør sænkes til en tiendedel inden for en 10-årig periode.
Hvis vi skal nå de mål, er det nødvendigt med en grundskole, der er i absolut topform.
For os er det vigtigt, at alle, der kan gennemføre en kompetencegivende uddannelse, har mulighed for det og bliver opfordret til det.
Derfor er vi glade for de opstramninger, regeringen har gennemført for at forhindre, at for mange unge vælger en uddannelse, der ikke er kompetencegivende.
Kan man gennemføre en kompetencegivende uddannelse, bør man naturligvis gøre det.
Samtidig er vi naturligvis bevidste om, at ikke alle unge har de samme evner og interesser.
Derfor er det vigtigt, at der også findes gode og fleksible uddannelsesmuligheder til dem, der ikke kan gennemføre en uddannelse, der er kompetencegivende.
Kort sagt er det vigtigt at sikre et stærkt fagligt, men også rummeligt uddannelsessystem, et uddannelsessystem, som tilstræber det højeste faglige niveau, men som også tager hensyn til det enkelte menneske.
Samlet set er vi således i Det Konservative Folkeparti glade for de reformer, der er gennemført af uddannelsessystemet i de seneste år.
Vi mener, der er taget et stort skridt i den rigtige retning.
Men PISA-studiet viser os jo desværre, at det er nødvendigt at stramme endnu mere op, hvis vi ikke skal sakke bagud i forhold til andre lande.
Det er nødvendigt, at mange flere lærer meget mere.